**УНИВЕРЗИТЕТ У НИШУ**

**ФИЛОЗОФСКИ ФАКУЛТЕТ**

**Наставно-научном већу**

**Рецензија тематског зборника**

**„Ментално здравље у заједници“**

Тематски зборник радова под насловом „Ментално здравље у заједници“ представља скуп текстова проистеклих из активности Психолошког саветовалишта за студенте Студентског културног центра Ниш, које постоји и ради више од десет година.

Зборник укупно садржи 9 радова, чији су аутори психотерапеути и студенти друштвено-хуманистичких наука.

Радови који чине зборник баве се темама чије разматрање, осим доприноса у разумевању испитиваних појава, има јасне практичне импликације у области очувања и унапређења менталног здравља младих. Три рада баве се темом партнерских веза, која представља незаобилазну тему у разматрању чиниоца значајних за ментално здравље младих. Испитивана је веза образаца афективне везаности и емоционалне компетенције студената, као и важност партнерске афективне везаности за разумевање сексуалних ставова и сексуално ризичног понашања адолесцената. Трећи рад из ове области разматра питање важности раних искустава и љубавних ставова за задовољство партнерском везом у одраслом добу.

Три рада баве се разматрањем особина личности. У једном од њих испитивана је могућност предикције перфекционизма на основу карактеристика личности према алтернативном петофакторском моделу, док други рад разматра значај асертивности и емоционалне компетентности у предикцији стилова решавања конфликата. Тема трећег рада из ове области је особине личности и психосоцијални аспекти употребе Facebook-a, чија је актуелност неоспорна с обзиром на то да боравак на друштвеним мрежама постаје саставни део свакодневног живота младих.

Два рада у зборнику посвећена су психотерапији. Један рад разматра терапију усмерену на шеме, док се други рад бави применом психодраме у раду са младима у заједници. Наведени радови вежни су како за упознавање читаоца са карактеристикама психотерапије, тако и за популаризацију психотерапије и демистификације терапијског поступка, што психотерапију чини могућим избором младих уколико се сусретну са неким проблемом који нису у стању да самостално реше.

У зборнику је представљен један рад из области психологије рада који разматра функцију промоције здравља на радном месту у превенцији менталних поремећаја. Важност питања заштите менталног здравља на радном месту намеће сама чињеница да појединац проводи осам и више сати на радном месту, што факторе који делују у радној средини и могу утицати на његово ментално здравље, чини једним од најважнијих за ментално здравље

Тематски зборник „Ментално здравље у заједници“ чине како теоријски, тако и емпиријски радови који обухватају многе значајне аспекте живота младих људи. Квалитет радова, актуелност разматраних тема и могућност практичне импликације налаза чине вредности овог зборника.

Наведени разлози представљају аргументе моје искрене препоруке да овај зборник буде публикован.

Рецензент,

Доц. др Милица Митровић

Филозофски факултет Универзитета у Нишу

Департман за психологју